Privaat maatskappy met beperkte aanspreeklikheid
Jesper Brodin (voorsitter en hoof uitvoerende beampte van INGKA Holding), Torbjörn Lööf (voorsitter en hoof uitvoerende beampte van Inter IKEA Group)
'n Wêreldkaart wat die ligging van IKEA-meubelwinkels in die jaar 2017 wys. Blou verwys na winkels wat reeds geopen is, terwyl geel lande verteenwoordig waar IKEA-winkels in die nabye toekoms geopen sal word
IKEA-meubelwinkels en -katalogusWysig
Die maatskappy se katalogus, wat afbeeldings en pryse van IKEA-meubels, breekware, dekorartikels en ander ware bevat, is die grootste drukwerk ter wêreld. Die katalogus word in 17 tale en 38 uitgawes vir 28 lande met 'n totale oplaag van 191 miljoen eksemplare gepubliseer. Nuwe katalogusse verskyn jaarliks in Augustus of September.
IKEA se sakemodelWysig
IKEA se sakemodel het 'n algehele vernuwing aan die meubelbedryf gegee. Sy relatief groot meubelwinkels word gewoonlik in voorstede opgerig en beskik naas hul uitstalruimte steeds ook oor geriewe soos restourante en speelplekke vir kinders. IKEA verskaf minder dienste aan klante en probeer hulle self in die verkoopproses te integreer. IKEA se produkte - wat deur hul eenvoudige Sweedse ontwerp van ander meubels en huishoudelike goedere verskil - word veral in katalogusse en op die internet beskryf. Klante moet hulle meubels, wat in plat kartonne verpak is, self van die rakke in stoorhuis-afdelings (wat deel van elke IKEA-meubelwinkel uitmaak) afhaal en ook self huis toe vervoer en aanmekaar sit. Hierdie dienste kan egter ook teen ekstra betaling gekoop word.
Stigting en vroeë internasionaliseringWysig
Kamprad se Sweedse mededingers het nie gras onder hul voete laat groei nie en druk op verskaffers uitgeoefen. Baie meubelprodusente was nie langer bereid om met Kamprad saam te werk nie, en hy was genoodsaak om na die buiteland uit te wyk. Moeilike onderhandelinge het gevolg, maar uiteindelik is 'n ooreenkoms met Poolse staatsondernemings bereik. Om vervoerkoste na Swede so laag moontlik te hou, is die Pools-vervaardigde meubels nog nie aanmekaar gesit nie, maar as onderdele in plat kartonne afgelewer.
Ontwikkeling van oorsese markteWysig
IKEA se uitbreiding na Asiatiese en Arabiese lande is in die laat 1970's deur middel van konsessiewinkels deurgevoer - daar is dus nie regstreeks in meubelwinkels belê nie. In Singapoer (1978), Saoedi-Arabië (1983), Koeweit (1984), Hong Kong (1988), die Verenigde Arabiese Emirate (1991), die Republiek China (Taiwan, 1994), Maleisië (1996), Israel (2001) en Turkye (2005) is IKEA-winkels deur plaaslike ondernemers bestuur wat ook die nodige kapitaal verskaf het. In hierdie markte is IKEA se verantwoordelikhede beperk tot bemarkingsaktiwiteite, die beskikbaarstelling van administrasiestelsels en steun vir opleidingsprogramme vir plaaslike medewerkers.
In die Volksrepubliek China het IKEA in 1998 'n gemeenskaplike onderneming met plaaslike maatskappye gestig. Ook vir die Sjinese mark het IKEA-produkte die behoeftes van plaaslike verbruikers ontmoet - meubelwinkels is uitsluitlik in gebiede geopen waar openbare vervoerstelsels beskikbaar was sodat die winkels ook vir klante sonder hul eie motors maklik toeganklik was. Vanweë die lae plaaslike loonvlakke verkies baie Sjinese IKEA-klante om hul meubels nie self aanmekaar te sit nie, maar betaal liewer vir hierdie soort dienste.
Uitbreiding in EuropaWysig
IKEA het ook sy netwerk van internasionale verskaffers steeds verder uitgebrei - in 2006 was daar reeds sowat 1 300 leweransiers in 53 lande wat almal met die oog op lae koste gekies is. 'n Groot persentasie van IKEA se artikels word in lande met lae loonvlakke vervaardig, waarby die meeste komponente uit die Volksrepubliek China (18 persent), Pole (14 persent), Italië (8 persent), Swede (7 persent) en Duitsland (6 persent) ingevoer word. Die benodigde onderdele vir 'n meubelstuk of ander artikel word dikwels deur 'n groot verskeidenheid verskaffers in verskillende lande vervaardig. Daar is dikwels ook ongewone vorme van samewerking - 'n ski-vervaardiger het reeds tafels vir IKEA vervaardig, terwyl 'n hempprodusent kussingoortrekke aan IKEA verskaf het.
Klaar vervaardigde en verpakte produkte word na 28 verspreidingssentra gestuur en van daar na IKEA se meubelwinkels vervoer. Op onstabiele markte soos Bulgarye, Pole, Rusland, Roemenië en Slowakye verskaf IKEA kapitaal en kennis aan plaaslike meubelvervaardigers, terwyl masjiene ook by IKEA geleen mag word. IKEA waarborg dat alle produkte wat deur konsessiesake vervaardig is, ook afgelewer word. Sodoende verseker IKEA 'n lae kostestruktuur vir sy netwerk van verskaffers.
Wikimedia Commons bevat media in verband met IKEA.
↑ 1,0 1,1 1,2 (en) "Ikea Group Yearly Summary FY13" (PDF). IKEA.
↑ IKEA Group Yearly Summary 2017
Ontsluit van "https://af.wikipedia.org/w/index.php?title=Ikea&oldid=1882290"